“Navoiy viloyatidagi “Kasaba” nasos stansiyasini rekonstruksiya qilish” investitsiya loyihasini amalga oshirish chora-tadbirlari to‘g‘risida

Navoiy viloyatining sug‘oriladigan yerlarida dehqonchilikni barqaror rivojlantirishni ta’minlash, shuningdek Shanxay hamkorlik tashkilotiga a’zo davlatlar uchun Xitoy Xalq Respublikasi (XXR) Hukumati tomonidan berilayotgan kredit mablag‘lari hisobidan moliyalashtirilayotgan investitsiya loyihalarini o‘z vaqtida amalga oshirish maqsadida:
 1. O‘zbekiston Respublikasi Qishloq va suv xo‘jaligi vazirligi bilan “China IPPR International Engineering Corporation” (XXR) kompaniyasi o‘rtasida “Navoiy viloyatidagi “Kasaba” nasos stansiyasini rekonstruksiya qilish” loyihasi doirasida texnologiya uskunalari, ehtiyot qismlar yetkazib berish, shef-montajni amalga oshirish, sozlash va xodimlarni o‘qitish uchun qiymati 4 405,9 ming AQSh dollariga teng shartnoma tuzilganligi ma’lumot uchun qabul qilinsin.
 2. Belgilansinki, “Navoiy viloyatidagi “Kasaba” nasos stansiyasini rekonstruksiya qilish” loyihasini moliyalashtirish:
 O‘zbekiston Respublikasi Tashqi iqtisodiy faoliyat milliy banki orqali qayta moliyalashtiriladigan, 20 yil muddatga, shu jumladan 5 yil imtiyozli davr bilan, yillik 2,2 foiz stavkali, qayta moliyalashtiriladigan bankning 0,2 foiz marjasini hisobga olgan holda, beriladigan 4,18 mln AQSh dollari miqdoridagi XXR Eksimbankining qarz mablag‘lari hisobiga;
 ekvivalenti 8,76 mln AQSh dollari, shu jumladan soliq va bojxona to‘lovlaridan ozod etish tarzida 2,24 mln AQSh dollari O‘zbekiston Respublikasi Davlat budjeti mablag‘lari hisobidan amalga oshiriladi.
 3. Belgilab qo‘yilsinki:
 O‘zbekiston Respublikasi Qishloq va suv xo‘jaligi vazirligi, qarzga olingan mablag‘lardan maqsadli foydalanish va “Navoiy viloyatidagi “Kasaba” nasos stansiyasini rekonstruksiya qilish” loyihasining samarali amalga oshirilishiga javob beruvchi buyurtmachi va ijro etuvchi organ hisoblanadi;
 “O‘zsuvloyiha” OAJ mazkur loyihaning bosh loyihachisi hisoblanadi;
 asosiy qarzni uzish, kreditga xizmat ko‘rsatish va moliyalashni tashkil etish bilan bog‘liq foizlar, komissiyalar va xarajatlarni to‘lash O‘zbekiston Respublikasi Davlat budjeti mablag‘lari hisobidan amalga oshiriladi;
 loyiha uch yil (2014 — 2016-yillar) davomida amalga oshiriladi.
 4. Quyidagilar:
 “Navoiy viloyatidagi “Kasaba” nasos stansiyasini rekonstruksiya qilish” loyihasining texnik-iqtisodiy asosi va obyektni ishga tushirish muddati 2016-yilning IV choragiga belgilangan holda uning asosiy texnik-iqtisodiy ko‘rsatkichlari 1-ilovaga* muvofiq;
 “Navoiy viloyatidagi “Kasaba” nasos stansiyasini rekonstruksiya qilish” loyihasini amalga oshirishni moliyalashtirish rejasi 2-ilovaga* muvofiq;
 “Navoiy viloyatidagi “Kasaba” nasos stansiyasini rekonstruksiya qilish” loyihasi bo‘yicha XXR Eksimbanki qarz mablag‘lari bo‘yicha asosiy qarzni uzish, foizlar va komissiyalarni to‘lashning prognoz jadvali 3-ilovaga* muvofiq tasdiqlansin.
 5. O‘zbekiston Respublikasi Tashqi iqtisodiy faoliyat milliy banki “Navoiy viloyatidagi “Kasaba” nasos stansiyasini rekonstruksiya qilish” loyihasini moliyalashtirishni tashkil etish uchun:
 XXR Eksimbanki bilan individual qarz bitimini;
 O‘zbekiston Respublikasi Qishloq va suv xo‘jaligi vazirligi bilan XXR Eksimbanki qarz mablag‘larini qayta moliyalashtirish bo‘yicha kredit shartnomasini tuzsin.
 6. O‘zbekiston Respublikasi moliya vaziriga O‘zbekiston Respublikasi nomidan:
 XXR Eksimbankiga — O‘zbekiston Respublikasi Tashqi iqtisodiy faoliyat milliy bankining to‘lov majburiyatlari bo‘yicha;
 O‘zbekiston Respublikasi Tashqi iqtisodiy faoliyat milliy bankiga — O‘zbekiston Respublikasi Suv xo‘jaligi vazirligining XXR Eksimbanki kreditlari bo‘yicha to‘lov majburiyatlari yuzasidan haq undirmagan holda kafolatlarni imzolash vakolati berilsin.
 7. O‘zbekiston Respublikasi Adliya vazirligi O‘zbekiston Respublikasining kafolatlari bo‘yicha belgilangan tartibda qarz bitimida nazarda tutilgan shaklda yuridik xulosalar bersin.
 8. “Navoiy viloyatidagi “Kasaba” nasos stansiyasini rekonstruksiya qilish” loyihasi amalga oshiriladigan davrda va amalga oshirilgandan so‘ng bir yillik kafolat muddati davomida:
 loyihani amalga oshirish doirasida olib kelinadigan, shu jumladan “vaqtincha olib kirish” rejimida olib kelinadigan uskunalar, maxsus texnika, ehtiyot qismlar va materiallar, O‘zbekiston Respublikasi Vazirlar Mahkamasi tomonidan tasdiqlanadigan ro‘yxatlar bo‘yicha bojxona to‘lovlaridan (bojxona rasmiylashtiruvi yig‘imlaridan tashqari);
 O‘zbekiston Respublikasi norezidentlari — yuridik shaxslarning foyda solig‘ini to‘lashdan (loyiha bajaruvchilari);
 loyihani amalga oshirishda ishtirok etuvchi O‘zbekiston Respublikasi norezidentlari — jismoniy shaxslarning daromad solig‘ini to‘lashdan;
 O‘zbekiston Respublikasi hududida loyihani amalga oshirish doirasida sotib olinadigan tovarlar (ishlar, xizmatlar) qo‘shilgan qiymat solig‘idan ozod etilsin.
 9. O‘zbekiston Respublikasi Davlat arxitektura va qurilish qo‘mitasi loyiha hujjatlarining davlat ekspertizasini amalga oshirsin va “Navoiy viloyatidagi “Kasaba” nasos stansiyasini rekonstruksiya qilish” loyihasi doirasida qurilish-montaj ishlarining o‘z vaqtida va sifatli bajarilishi ustidan davlat arxitektura-qurilish nazoratini o‘rnatsin.
 10. O‘zbekiston Respublikasi Iqtisodiyot vazirligi va Moliya vazirligi har yili O‘zbekiston Respublikasining Investitsiya dasturi shakllantirilishida O‘zbekiston Respublikasi Davlat budjeti mablag‘lari hisobiga “Navoiy viloyatidagi “Kasaba” nasos stansiyasini rekonstruksiya qilish” loyihasi amalga oshirilishida O‘zbekiston Respublikasining hissasini moliyalashtirish uchun markazlashtirilgan kapital qo‘yilmalar limitlarini nazarda tutsin.
 11. O‘zbekiston Respublikasi Tashqi ishlar vazirligi O‘zbekiston Respublikasi Qishloq va suv xo‘jaligi vazirligining talabnomalari bo‘yicha ushbu loyihani amalga oshirishda ishtirok etuvchi xorijiy mutaxassislarga konsullik va boshqa yig‘imlar undirmagan holda kirish vizalarini rasmiylashtirishni ta’minlasin.
 12. O‘zbekiston Respublikasi Ichki ishlar vazirligi O‘zbekiston Respublikasi Qishloq va suv xo‘jaligi vazirligining talabnomalari bo‘yicha ushbu loyihani amalga oshirishda ishtirok etuvchi xorijiy mutaxassislarga davlat boji undirmagan holda belgilangan tartibda ko‘p martalik vizalarni rasmiylashtirib berish va muddatini uzaytirish, shuningdek ularni yashash joyi bo‘yicha vaqtinchalik propiska qilishni va propiska muddatini uzaytirishni ta’minlasin.
 13. O‘zbekiston Respublikasi Mehnat va aholini ijtimoiy muhofaza qilish vazirligi O‘zbekiston Respublikasi Qishloq va suv xo‘jaligi vazirligining talabnomalari bo‘yicha ushbu loyihani amalga oshirishda ishtirok etuvchi yuqori malakali xorijiy mutaxassislarni O‘zbekiston Respublikasiga jalb qilishga belgilangan tartibda ruxsatnomalar berishni (muddatini uzaytirishni), shuningdek ularga O‘zbekiston Respublikasi hududida mehnat faoliyati bilan shug‘ullanish huquqiga tasdiqnoma berishni ta’minlasin.
 14. Ushbu qarorning ijrosini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.